“มัดแมน” ตั้งราคาขาย IPO ที่ 5-5.50 บ. จ่อเทรด 11 เม.ย.นี้
“มัดแมน” หรือ MM ผู้ดำเนินธุรกิจโฮลดิ้งที่เข้าถือหุ้น 100% ในบริษัทย่อยกลุ่มธุรกิจร้านอาหารและเครื่องดื่ม อาทิ ดังกิ้น โดนัท ,โอ บอง แปง-บาสกิ้น ร็อบบิ้นส์ ตั้งช่วงราคาขาย IPO ที่ 5-5.50 บ. คาดสรุป 31 มี.ค.นี้ จ่อขาย IPO จำนวน 210,980,750 หุ้น เปิดจอง 3-5 เม.ย. คาดเข้าเทรด mai 11 เม.ย. โดยมีบริษัทหลักทรัพย์ ไทยพาณิชย์ เป็นที่ปรึกษาทางการเงิน
22 มี.ค. 2560

บริษัท มัดแมน จำกัด (มหาชน) หรือ MM ระบุว่า บริษัทได้กำหนดช่วงราคาเสนอขายหุ้นสามัญเพิ่มทุนให้แก่ประชาชนทั่วไปครั้งแรก (IPO) จำนวน 210.98 ล้านหุ้นที่หุ้นละ 5.00-5.50 บาท และคาดว่าจะสามารถสรุปราคาขายสุดท้ายในวันที่ 31 มี.ค.นี้ โดยจะเปิดให้นักลงทุนทั่วไปจองซื้อในช่วงวันที่ 3-5 เม.ย. คาดว่าจะนำหุ้นเข้าทำการซื้อขายในตลาดหลักทรัพย์ เอ็ม เอ ไอ (mai) ได้ในวันที่ 11 เม.ย.นี้
สำหรับการเสนอขายหุ้น IPO แบ่งเป็น 2 ส่วน โดยในส่วนแรกจะเสนอขายแก่ผู้ถือหุ้นของ บมจ.ทรัพย์ศรีไทย (SST) ซึ่งเป็นผู้ถือหุ้นใหญ่ของ MM ตามสัดส่วนการถือหุ้นใน SST (Pre-emptive Right) ไม่เกิน 105,490,375 หุ้น หรือคิดเป็นไม่เกิน 50% ของจำนวนหุ้นสามัญเพิ่มทุนในครั้งนี้ และ ส่วนที่สองจะเสนอขายแก่ประชาชนทั่วไป ไม่เกิน 105,490,375 หุ้น หรือไม่เกิน 50% ของจำนวนหุ้นสามัญเพิ่มทุนในครั้งนี้ และหุ้นที่เหลือจากการจัดสรรให้แก่ผู้ถือหุ้นของ SST
ทั้งนี้ MM ดำเนินธุรกิจในลักษณะโฮลดิ้ง คอมปานี ที่เข้าถือหุ้น 100% ในบริษัทย่อย ในกลุ่มธุรกิจ 2 ประเภท คือ 1.ธุรกิจร้านอาหารและเครื่องดื่ม ทั้งที่ดำเนินกิจการภายใต้สัญญามาสเตอร์แฟรนไชส์กับต่างประเทศ ได้แก่ ดังกิ้น โดนัท ,โอ บอง แปง และบาสกิ้น ร็อบบิ้นส์ และที่ดำเนินกิจการภายใต้แบรนด์ของตนเอง ได้แก่ เกรฮาวด์ คาเฟ่ และครัวเอ็ม 2.ธุรกิจไลฟ์สไตล์ ภายใต้แบรนด์’เกรฮาวด์ ได้แก่ เสื้อผ้าแฟชั่น เครื่องประดับรวมถึงร่วมมือกับแบรนด์อื่น ๆ สร้างสรรค์ผลิตภัณฑ์ภายใต้คอนเซ็ปต์ที่โดดเด่นและเป็นเอกลักษณ์ของแบรนด์เกรฮาวด์